text: L'Escola Sant Gervasi femení tanca la primera volta amb un ple de victòries - somMollet
  L'Escola Sant Gervasi femení tanca la primera volta amb un ple de victòries
  L'equip apunta a l'ascens de categoria i aquest cap de setmana disputarà el derbi contra el Mollet al Plana Lledó
  Dilluns, 13 de gener de 2020 | 13:05h
  L'Escola Sant Gervasi femení tanca la primera volta amb un ple de victòries | Arxiu
  L'Escola Sant Gervasi femení va guanyar diumenge a la pista del Sant Nicolau B, per 57 a 72, i va encadenar un ple de victòries a la primera volta del grup 1 de la Segona Catalana. "Teníem clar que estaríem competint amunt, però no que guanyaríem tots els partits de la primera volta", admet l'entrenador, Carles Paredes, que adverteix: "anem partit a partit".
  El conjunt femení està format per un gran nombre de joves jugadores que la temporada passada van patir el descens de categoria, però la plantilla es va poder mantenir i es va reforçar amb una jugadora destacada, i veterana, Anna Roser. "Anna Roser havia estat en la nostra etapa de Copa Catalunya i està sent molt important per donar el punt de veterania i joc interior que ens va faltar el curs passat. A més, tenim un equip molt jove, de molta qualitat i molt compromeses", adverteix Paredes, que tot i la bona dinàmica, és conscient de la dificultat de pujar de categoria.
  Les noies del Sant Gervasi són líders destacades amb 13 victòries i afronten la segona volta amb un marge de dues derrotes amb les segones, el JET Sermatec. "No pensem en l'ascens. Anem partit a partit i el proper és contra el Mollet", remarca l'entrenador. El derbi molletà tindrà lloc dissabte, a les 19.30 h, al Plana Lledó, i les col·legials són les favorites. El Mollet ocupa l'antepenúltim lloc amb tres victòries i al partit de la primera volta el sant Gervasi va guanyar clarament, per 81 a 39.